## Odluka o jedinstvenoj metodi izračuna realne godišnje kamatne stope na potrošačke kredite

### NN 30/2005 (4.3.2005.), Odluka o jedinstvenoj metodi izračuna realne godišnje kamatne stope na potrošačke kredite

# MINISTARSTVO GOSPODARSTVA, RADA I PODUZETNIŠTVA

534

Na
temelju članka 60. stavka 8. Zakona o zaštiti potrošača (»Narodne novine«, broj
96/2003) ministar nadležan za gospodarstvo u suglasnosti s ministrom nadležnim
za financije donosi

## ODLUKU

### o JEDINSTVENOJ METODI izRAČUNA realne GODIŠNJe kamatne stope Na potroŠaČke kredite

I.

Ovom odlukom propisuje se jedinstvena metoda izračuna
realne godišnje kamatne stope na potrošačke kredite.

II.

Realnom godišnjom kamatnom stopom se na godišnjoj
razini izjednačava sadašnja vrijednost svih budućih i postojećih obveza
dogovorenih između zajmodavca i potrošača.

III.

Zajmodavac je dužan izračunati realnu godišnju
kamatnu sto­pu i predočiti je potrošaču. Podaci o kamatnim stopama na kredite
koje zajmodavac oglašava u svojim prostorijama te komercijalne poruke i oglasi
u javnim medijima koji izravno ili neizravno predočuju kamatu ili neki drugi
iznos koji se smatra dijelom cijene kredita, obvezno trebaju sadržavati i
realnu godiš­nju kamatnu stopu.

Realna godišnja kamatna stopa ne smije biti manje
uočljiva od drugih podataka te se zajmodavac pri njezinu iskazivanju treba
koristiti izrazom »realna godišnja kamatna stopa«. Kod ponav­ljanja toga izraza
može se koristiti i kraticom »RGKS«.

Realnu godišnju kamatnu stopu zajmodavac je dužan
predo­čiti potrošaču prije primanja njegova zahtjeva za odobrenje kredita, kao
i prije sklapanja ugovora o potrošačkom kreditu. Takav se iskaz, ako nije riječ
o komunikaciji telefonom ili drugim sličnim sredstvom, daje u pisanu obliku.

IV.

Pri
zasnivanju kreditnog odnosa s potrošačem zajmodavac je dužan potrošaču uručiti
otplatnu tablicu s jasno iskazanom realnom godišnjom kamatnom stopom.

Otplatnu tablicu zajmodavac je dužan priložiti svojoj
kreditnoj dokumentaciji.

Za ugovore o kreditu koji su zaključeni prije početka
primjene ove odluke zajmodavac je, na zahtjev potrošača, dužan izraditi
otplatnu tablicu za preostalo razdoblje do dospijeća.

V.

Metodologija izračuna realne godišnje kamatne stope
na potrošačke kredite propisana je Uputom za primjenu Odluke o jedinstvenoj
metodi izračuna realne godišnje kamatne stope na potrošačke kredite, koja je
sastavni dio ove Odluke.

VI.

Ova Odluka primjenjuje se na sve zajmodavce koji nude
potrošačke kredite potrošačima u Republici Hrvatskoj, uključu­ju­ći i banke
kada nude potrošačke kredite.

Na banke se na ovu vrstu kredita također primjenjuju
i propisi temeljeni na zakonu kojim se propisuje poslovanje banaka.

VII.

Ova Odluka stupa na snagu osmog dana od dana objave u
»Narodnim novinama«, a primjenjivat će se od šezdesetog dana nakon objave.

Klasa: 330-01/04-01/131
Urbroj: 526-05-05-11
Zagreb, 23. veljače 2005.

Ministar
gospodarstva,
rada i poduzetništva
**Branko** **Vukeli****ć,** v. r.

UPUTA
ZA PRIMJENU

Odluke o jedinstvenoj metodi izračuna realne godišnje
kamatne stope na potrošačke kredite

I. OpĆe odredbe

Ovom
Uputom propisuje se metodologija izračuna realne godišnje kamatne stope na
potrošačke kredite.

II. Metoda izRAČUNA realne GODIŠNJe kamatne stope NA
POTROŠAČKE KREDITE

Realna godišnja
kamatna stopa na potrošačke kredite izraču­nava se sukladno matematičkoj
formuli kako slijedi:

![](dodatni/354587.gif)

Značenje
znakova i simbola:

**K**    je broj isplate zajma

**K’**   je broj obroka otplate ili plaćanja troškova

**A****K**  je iznos isplate zajma broj K

**A’****K****’**je iznos obroka otplate ili
plaćanja troškova broj Kµ

**å**    je zbroj

**m**    je broj zadnje isplate zajma

**m’**   je broj zadnjeg obroka otplate ili plaćanja troškova

**t****K**    je vremenski razmak, izražen u godinama ili dijelovima godine,
između datuma isplate zajma br. 1 i slje­dećih isplata zajma od br. 2 do m

**t****K****’**   je vremenski razmak, izražen u godinama ili dijelovima godine,
između datuma isplate zajma br. 1 i otplata zajma ili plaćanja troškova od br.
1 do mµ

***i***     je kamatna stopa koja može biti izračunata (algebarski,
sukcesivnim aproksimacijama ili kompjutorskim programom)ako su ostali
uvjeti u jednadžbi poznati iz ugovora ili na drugi način.

*Napomena:*

(a)
Iznosi koje plaćaju obje strane u različita vremena nisu nužno jednaki i ne
plaćaju se nužno u jednakim vremenskim razmacima.

(b)
Početni datum jest onaj na koji se daje prva isplata zajma.

(c)
Vremenski razmaci između datuma koji se koriste u izračunima izraženi su u
godinama ili dijelovima godine. Pred­mni­jeva se da godina ima 365 dana odnosno
366 dana (ako se radi o prijestupnoj godini), 52 tjedana ili 12 mjeseci s tim
da se u mjesecu, pri izračunu, uzima stvarni broj dana.

(d)
Rezultat izračuna izražava se s preciznošću od najmanje jednoga decimalnog
mjesta. Prilikom zaokruživanja na određeno decimalno mjesto primjenjuje se
sljedeće pravilo:

Ako je brojka na decimalnom mjestu koje slijedi iza određenoga decimalnog mjesta veća ili jednaka broju 5, brojka na tom određenom decimalnom mjestu povećava se za jedan.

Odluka, NN 30/2005-534